- Hawaaritay Ooso
- <
- 7
- >

7
Isxifaanose nashsha
1 Qeesitay halaqay Isxifaanoseko, «Yha mootay tuma?» yeegii oycceeza.
2 Isxifaanose, «Ta ishuntho, ta aditayyo, si7oytta! Nu ada Afraame Kaaraane yezodayis yhanigodaypp tiina Masephexoome yezin, bonchcho Xoossay ees qonccii,Medhe. 12:1 3 ‹Ne gadayppennee ne dabbitaypp shaakinttii taanii nena beeziza biitta qitoba› yeegeeza. 4 Ye wode Afraame Kaladaawitay biittapp kezii Kaaraane yezodayis qiteeza. E aday yhayqqeezaypp guye Xoossii eza yha biitta yhatti yi yez gada ke7eeza.Medhe. 11:31; 12:4 5 E hara attozin tokay yedhdhiz aqokka Afiraames inggekka. Zin na7a ees baa wode Xooss yha biitta eesinnee e sheeshayis laata udii inggodana qaala geleeza.Medhe. 12:7; 13:15; 15:18; 17:8 6 Xoossii Afraameko, ‹Ne sheeshay hara biitta imathetithar yezoda; ezayid oyddii xeet layth unttii aylletitha haarinttoda. 7 Zin taanii ne sheesha moodiz gadayil afa pirddoda. Yeypp guye, unttii ye biittaypp kezii yhaydda taas goynnoda› yeegeeza.Kes. 3:12 8 Xoossii Afraame sheeshay dookalinttoday garkk ezar caaqqin, Isaaqa yelintteez hosppuntha gallasar dookaleeza. Isaaqa Yayqqooba dookaleeza; ma Yayqqooba taphpho nam77ii fa na7ita, nu aditay mayzita dookaleeza.Medhe. 17:10-14; 21:2-4; 25:26; 29:31-35
9 «Yayqqooba na7itay Yooseefana qinaatii Gibxxe biitta aylletithis bayizeeza, zin Xoossii ezar yeza.Medhe. 37:11, 28; 39:2, 21 10 Eza, e waaye ubbaypp kesseeza. Gibxxe kaat Paarona tiina deettennee ecetith ees inggeeza. Gibxxe kaatay Yooseefas Gibxxe biittannee fa kara ubba aqisod halaqatithi inggeeza.Medhe. 41:39-41
11 «Gibxxe biittayidannee Kan7aane gade ubbayid naye gelii gaame asa un77itheeza. Ye wode nu mayzitay katha denggodayis danda7ibe7ekkaya. 12 Yayqqooba Gibxxe biittayid katha yezana si7ii nu aditay tiina ged eza dakkeeza. 13 Nam7inth yhamayir Yoosef fa ishitayis fana erseeza. Gibxxe kaat Faarona Yooseefa sheeshay ereeza.Medhe. 45:1, 16 14 Yooseefa fa ade Yayqqoobannee fa dabbo ubba, laappun tamann ichchin asay faako ye7oday garkk kiittii ki7iseeza.Medhe. 45:9-10, 17-18; 46:27 15 Yayqqooba Gibxxe biitta wodhdheeza; eenne e na7itay ezayid yhayqqeeza.Medhe. 46:1-7; 49:33 16 U meqetha ye aqaypp Seekeeme tookinttii yhanigii, ezayid Afraame Hamoore na7itaypp gaam birar wongeez duufayid moogeeza.Medhe. 23:3-16; 33:19; 50:7-13; Iyya. 24:32
17 «Zin Xoossay Afraames inggod geeza poliza layth hellodayis helleez wode Gibxxe biittayid yez nu asay gaanggii gaanggii qiteeza.Kes. 1:7-8 18 Yeypp guye, Yooseefa eroowa hara kaat Gibxxe biittayid kawutod hellodayisii. 19 Ye kaatay nu zeritha genii xiqqa na7itay yhayqqoday garkk unttan bale kessii oloday garkk nu adita un77itheeza.
20 «Ye wode Muse yelintteez; E Xooss tiina usa lo77o na7a. Fa aday kara hayidzii agina hellodayis dicceeza.Kes. 1:10-11, 22 21 Muse wora gaddeez wode Gibxxe kaatay na7ita denggii ekkii fa na7a udii eza dichcheeza.Kes. 2:2 22 Muse Gibxxitay ecetith ubba taamarii odarannee oosor mino as maaqqeeza.Kes. 2:3-10
23 «Muses laythay oyttam kumeez wode fa ishita, Isra7eelita be7adayis fa wozinayid qoppeeza. 24 Isra7eelitaypp pettaya Gibxxe as pettay qohodar bi7ii ye Isreele atha maaddii, ye qoheez Gibxxe atha wodhii kushe maheeza.Kes. 2:11-15 25 Muse fa ishita fa baggar Xoossii ashshodayis hanizana unttii akaakoda gi qoppeeza, zin unttii akaakekka.
26 «Wonttitha gallas nam77ii Isreele asitay pettay pettayir yhadhinttodar denggeeza unttan dabbosodayis kezii, ‹Asuntho, yi ishita; abis pettay petta qohine?› yeegeeza.
27 «Zin pettay fa lagga qohizay Museko, ‹Nena nuul afa haarizannee daynna ootheezay oonoo? 28 Neenii ziqin Gibxxe atha wodheezay garkk tana wodhodayis koyinee?› yeegii Musena urqqii dakkeeza. 29 Muse yeya si7ii Gibxxepp bettii Miidaame biitta bete as maaqqii yezitar nam7i dhirith na7ita yeleeza.Kes. 18:3-4
30 «Goda kiitanchchay oyttam laythapp guye Siinna amba kale yez liizho tushe gancce eexiza tama laco gancce Muses bentteeza.Kes. 3:1-10 31 Muse fa be7eezayid malabaz gi, loythii be7adayis tusheko shiiqii yezin, Goda qaalar, 32 ‹Taanii ne aditay, Afraame Xooss, Isaaqa Xooss, Yayqqooba Xooss› yeegttar Museko ye7eez. Muse yashshar kukkurii be7adayis danda7ekka.
33 «Goday Museko, ‹Neenii eqqeez biittay geeshshi maaqqeez gishos ne tokayid yez caamma kessoba. 34 Taanii Gibxxe yez ta asay un77intta be7eeza. U uufa si7ii unttan ashshodayis wodhdheeza. Yhatti yhana! Taanii nena Gibxxe kiittoda› yeegeeza.
35 «Isreelitay Muse, ‹Nena nuna haarizannee daynna ootheezay oonoo?› yeegii ixxeeza ye muse tushe gancce ees bentteez kiitanchchay baggar haarizannee ashshiza udii Xooss azazeeza.Kes. 2:14 36 Ye Muse Isra7eelita Gibxxe biittayir zoqo Abbannee liizho biittar oyttam layth malabazitannee orothabazita oothitar unttan kaalith keseeza.Kes. 7:5; 14:21; Tay. 14:33
37 «Isreele asayiko, ‹Xoossii tana dentheezay garkk yi sheeshay ganccepp ta garkk nabe yinttis denthoda› yeegeezay yha Muse.Nam7i. 18:15, 18 38 Liizho biitta shiiqeez Isreele asayira yezeezay, nu aditayirannee Siinna ambal afa ees odeez kiitanchchayira yezeez. Ye Muse de7o qaala nuus inggodayis ekkeeza.Kes. 19:1—20:17; Nam7i. 5:1-33
39 «Zin nu mayzitay Muses azazinttodayis koyekkaya; eza ixxii guye Gibxxe maaqqodayis amotteeza. 40 Ma Aaroonako, ‹Nuna kaalithiza Xoossita nuus oothoba. Abis giiko, yhayi nuna Gibxxepp ke7eez Muse, wayeezako nuunii erooya› yeegeeza.Kes. 32:1 41 Ye wode ooggona aaziz eeqa ootheeza. Ye eeqayis yarshsho yarshsheez fa kusher ootheez oosayir ufaytteeza.Kes. 32:2-6 42 Zin Xoossii unttis zokko maheeza. Unttii salo xoolinttita goynnoday garkk unttan ashshii ashsheeza. Nabitay maxaafayid,
«‹Isreele asitayyo, oyttam layth kunth
liizho biitta shukkeez mehennee
yarshsheez yarshsha taas yarshsheenenee?Amo. 5:25-27
43 Yi, yinttis goynnodayis kochcheez eeqanne Mooloke dunkkaana
Refana giz yi Xoossa xoolintto misila tookkeeza.
Taanii yinttan Baabiloonepp
seko bagga dakkoda› ginttinttii xaafintteeza.
44 «Nu aditayis liizho biitta markka dunkkaanay yeza. Ezakka Xoossii Muse kiitteezannee e beezeezay garkk ootheeza.Kes. 25:9, 40 45 Ma nu aditay ye dunkkaana fa aditaypp ekkii Xooss tiina bayi7itheez Ayihude maaqqekka asay biitta aykkeez wode Iyyaasur woli ekkii geleeza. Ye dunkkaanay Dawute wode hellodayiskka ye gadayid yezeeza.Iyya. 3:14-17 46 Dawute Xoossar sabintteeza. Ma Yayqqooba Xoossayis keeth keexxodayis Xoossa woosseeza.2 Sam. 7:1-16; 1 Zeena. 17:1-14 47 Zin ees keeth keexxeezay Solomone.1 Kaat. 6:1-38; 2 Zeena. 3:1-17
48 «Hano zin, Ubbaypp afa Xoossay asii keexxeez keetha yezooya. Nabe geezay garkk,
49 «‹Salo ta zufaane,
sa7aykka ta tokay yedhdhiz aqo.
Yeezin, taas yi ab garkk keeth keexxode?
woy taanii shemppiza aqay aba yenee?Isa. 66:1-2
50 Yha ubba ootheezay ta kushe baasa?›
yeegiza Goday.
51 «Yi wayizii si7oowa aso? Yi wozinay Xooss qaala ekkodayis abis ixxeenee? Yi hayay abis tuleenee? Yi, yi aditaykka uba wode Geeshsha Ayyanara eqinttiza. 52 Nabitay ganccepp yi aditay bayi7eezay oonoo? Xillay ye7odana tiinatii odeezana wodheeza. Yhatti yi eza aathii inggii wodheeza.Isa. 63:10 53 Yi kiitanchcha kushepp Xooss higga ekkeeza, zin kiitinttekkaya» yeegeeza.
Isxifaanose shuchchar cadintteeza
54 Unttii yeya si7eez wode fa wozinayid Isxifaanosel afa gaame yilottii, fa achch dhaqii manddeeza. 55 Zin Isxifaanose Geeshsha Ayyanar kumii, salo udee bi7ii, Xooss bonchchonnee Yesuusa Xooss ushachch baggar eqqeezana be7eeza. 56 «Yeezako, taanii salo dooyinttin, As Na7ay, Xoossa ushachcha eqqeeza be7eeza» yeegeeza.
57 Qaala dhoqq udii ukkittar, fa haya tuccii wola eeko woxxeeza 58 Eza katamaypp gaxa kessii, shuchchar caddeeza. Markkattii fa ma7a pettii Saa7oola giz na7atithay kale gaddeeza.
59 Isxifaanose, «Ta Goda Yesuusa, ta shemppa ekkoba» yeegii xeegodar unttii eza shuchchar cadeeza. 60 Bunqittii, fa qaala dhoqq udii, «Ta Godayyo, yha nagara unttis atto goba» yeegeeza. Yey geezapp maaqqii yhayqqeeza.

- Hawaaritay Ooso
- <
- 7
- >

7:2 Medhe. 12:1

7:4 Medhe. 11:31; 12:4

7:5 Medhe. 12:7; 13:15; 15:18; 17:8

7:7 Kes. 3:12

7:8 Medhe. 17:10-14; 21:2-4; 25:26; 29:31-35

7:9 Medhe. 37:11, 28; 39:2, 21

7:10 Medhe. 41:39-41

7:13 Medhe. 45:1, 16

7:14 Medhe. 45:9-10, 17-18; 46:27

7:15 Medhe. 46:1-7; 49:33

7:16 Medhe. 23:3-16; 33:19; 50:7-13; Iyya. 24:32

7:17 Kes. 1:7-8

7:20 Kes. 1:10-11, 22

7:21 Kes. 2:2

7:22 Kes. 2:3-10

7:24 Kes. 2:11-15

7:29 Kes. 18:3-4

7:30 Kes. 3:1-10

7:35 Kes. 2:14

7:36 Kes. 7:5; 14:21; Tay. 14:33

7:37 Nam7i. 18:15, 18

7:38 Kes. 19:1—20:17; Nam7i. 5:1-33

7:40 Kes. 32:1

7:41 Kes. 32:2-6

7:42 Amo. 5:25-27

7:44 Kes. 25:9, 40

7:45 Iyya. 3:14-17

7:46 2 Sam. 7:1-16; 1 Zeena. 17:1-14

7:47 1 Kaat. 6:1-38; 2 Zeena. 3:1-17

7:49 Isa. 66:1-2

7:52 Isa. 63:10

© TWFTW